ועדת הפנים ואיכות הסביבה, כנסת 16, פרוטוקול מספר 421, 2005-05-17 10:30

גאלב מג'אדלה: בוקר טוב, אני פותח את הישיבה.

גאלב מג'אדלה: זימנו את הישיבה של ועדת הפנים ואיכות הסביבה ביזמתי, לדון בנושא הכביש הראשי של סכנין.

גאלב מג'אדלה: אני מכיר את הכביש, אני עובר בו כמעט שבע שנים.

גאלב מג'אדלה: נשמע את ראש העיר – אמנם הוא נבחר חדש – ואת מהנדס העיר.

מוחמד בשיר: נכון, לכן את העניין המקצועי אני משאיר למהנדס העיר.

גאלב מג'אדלה: גם אם היית ותיק, בעניין המקצועי מדבר מהנדס העיר, אבל אנחנו רוצים לשמוע ממך, אחרי שנה ומשהו שאתה מכהן, איך קרה שפרוייקט כזה נמשך יותר משבע שנים.

מוחמד בשיר: אין לי תשובה לזה.

מוחמד בשיר: מיד שכשנכנסתי לתפקיד פניתי למע"צ וביקשתי ישיבה דחופה.

מוחמד בשיר: הייתה ישיבה, והודיעו לי שהעניין בטיפול, ובזמן הקרוב יתחילו את שלב ג', והובטח להשלים את שלב א' ו-ב'.

מוחמד בשיר: בהזדמנות שניה אמרו שאושרו לנו 11 מיליון שקלים, ונתחיל בחודש אפריל 2004, אחר כך ביוני 2004, אחר כך אמרו בספטמבר 2004, ואחרי ספטמבר אמרו שאין כסף.

אראלה גולן: באיזה שלב הכביש נמצא?

מוחמד בשיר: אפילו שלב ראשון לא הושלם עדיין.

מוחמד בשיר: אפשר לדבר על שלבים א' ו-ב', 80% או 90% משני השלבים בוצעו, ונשאר קטע לא מבוטל.

מוחמד בשיר: ב-98' התחילו בביצוע העבודה, אורך הכביש הוא שלושה קילומטרים בערך, ואין לי הסבר.

מוחמד בשיר: כל חודש אני מקבל הודעות על תאונות דרכים - - -

גאלב מג'אדלה: מר בשיר, לא ביקשנו ממך הסבר, יסבירו מי שלא עשו את העבודה.

גאלב מג'אדלה: אנחנו רוצים שתספר לנו על העינוי שעוברים התושבים, על העינוי שעוברים האנשים שעוברים את סכנין, עראבה ודיר חנא, על העינוי שעוברים האזרחים יום-יום, תוך כדי העבודה המתמשכת שבע שנים.

גאלב מג'אדלה: אולי עברתי משם חמש פעמים בחודש והתעניתי, אולי במשך היום העינוי הזה לא קיים.

גאלב מג'אדלה: רוצים לשמוע ממך על הסבל והעינוי שעוברים התושבים וכל המשתמשים בכביש הזה, ועל הביורוקרטיה שאתה נתקל בה כראש עיר, ומהנדס העיר ומועצת העיר נתקלים בה בהתמודדות עם הרשויות והמוסדות שמטפלים בכביש הזה במשך שבע השנים.

מוחמד בשיר: כאזרח, אני מתבייש להגיד שיש לנו כביש כזה, שמסוכן גם להולכי רגל וגם לרכבים.

מוחמד בשיר: מדובר על עיר שהכריזו עליה בשנת 95', אבל שום דבר לא השתנה, אנחנו עדיין חיים בשנות ה-60' או ה-70'.

מוחמד בשיר: הכביש מסוכן, יש תלמידים שהולכים לאורך כל הכביש, יש אפילו בית ספר תיכון אחד, שמי שמתגורר בשכונה המערבית של העיר חייב ללכת ברגל עד השכונה המזרחית, ולאורך כל הדרך – שלושה קילומטרים - הולך ברגל.

מוחמד בשיר: אין תאורה, אין תמרורים, אין מעברי חצייה.

מוחמד בשיר: אני מוכן להמציא תוך 24 שעות חוות דעת – אם מישהו יחלוק על דעתי - שהכביש הזה מסוכן, לא רק לא תקני.

מוחמד בשיר: כל שני וחמישי אנחנו מקבלים תביעות מנהגים שנתקעים באמצע הכביש, גם תביעות לפיצויים עבור נזק גוף.

מוחמד בשיר: לגבי תאורה, שאלתי מדוע עד הכניסה לאזור התעשייה תרדיון, מרחק של 500 מטר, יש תאורה, ובכניסה לסכנין אין תאורה, מדוע?

מוחמד בשיר: מי שמתכנן את האזור, בכניסה לסכנין השכל שלו מפסיק לתפקד?

מוחמד בשיר: המקרה של כביש 805 זועק לשמיים.

מוחמד בשיר: אני מבקש מחברי הוועדה, מכל הגורמים, שיבואו ויבקרו, יתרשמו מהמצב הקיים, שלא מתקבל על הדעת.

מוחמד בשיר: שבע שנים לא מצליחים להשלים סלילת כביש באורך של שלושה קילומטר.

מוחמד בשיר: אני לא רוצה לדבר על מנהרה בירושלים, שמשקיעים בה 500 מיליון שקלים, אבל בסכנין, להשקיע 11 מיליון שקלים בכביש לוקח שבע שנים, ואין לנו אפילו הבטחה מתי נשלים את העבודות.

גאלב מג'אדלה: אנחנו נוהגים בדרך כלל לאפשר לאנשי המקצוע להשלים את דבריהם, אבל לחבר הכנסת טאהא יש התחייבות נוספת במשכן, ניתן לו את רשות הדיבור.

ואסל טאהא: ברוכים הבאים.

ואסל טאהא: חשוב לדון בדוגמה של סכנין, שהבעיות שלה משליכות על כל האזור שם, מפני שהוכרז עליה כעיר, אבל היא עדיין במתכונת של כפר.

ואסל טאהא: כשרוצים להתייחס אליה ככפר מתחילים לדבר על האדמות, האדמות מופקעות, והיא נשארת לא כפר ולא עיר.

אראלה גולן: גם לכפר מגיע כביש.

ואסל טאהא: נכון.

ואסל טאהא: אני שם שנתיים, המשרד שלי קרוב לכביש הראשי וכל שבוע אני בסכנין.

גאלב מג'אדלה: אז איך לא העלית את הנושא?

ואסל טאהא: העלינו את הנושא.

ואסל טאהא: כל שבוע אני שם, ואני רואה מה קורה בכביש הזה.

ואסל טאהא: פתחו את הכביש, ואנחנו מתפללים שיסגרו.

גאלב מג'אדלה: אז יש לנו עדות חיה.

ואסל טאהא: כשמתחילים לעבוד בכביש זה נמשך שנים עד שנסלל קטע קטן.

ואסל טאהא: עוד מעט תשמע על תקציבים, יגידו לך שאין תקציבים, הממשלה לא מקצה.

ואסל טאהא: אבל לפני שיגידו את זה אני רוצה להגיד שאת הסרט הזה עברתי בכפר כנא, כשהייתי ראש המועצה שם סבלתי מאותה בעיה.

ואסל טאהא: אני רוצה להגיד למע"צ, לגבי תוכנית הארבעה מיליארד, קיזזו הרבה מיליונים ולקחו לתאורה.

ואסל טאהא: לכל ישוב יהודי בגליל יש תאורה, וכשמגיעים לכפר ערבי אין תאורה, שם התאורה נעלמת.

ואסל טאהא: התקציב הזה קוזז מהארבעה מיליארד שהוקצו לסקטור הערבי, את הכניסות של הישובים היהודים קיזזו מתוך התקציב הכולל שהוקצה לסקטור הערבי.

ואסל טאהא: זה ברור, אין צורך להוכיח את זה.

ואסל טאהא: בקשר לסכנין, הכביש חוצה את העיר.

ואסל טאהא: אין גשר עילי או מעבר תת-קרקעי, שמקל על תלמידים, ילדים, נשים, משפחות, אוכלוסייה שם.

ואסל טאהא: יש ממש סכנת חיים, כשאני נוסע בכביש אני חושש מתאונה, מלדרוס ילד או אדם, במיוחד בכניסה המערבית.

ואסל טאהא: אם כבודו יבקר שם –אני חושב שבקרת שם – ראית במו עיניך מה מתרחש במקום.

ואסל טאהא: הכביש עצמו, מדיר חנא עד מערבית לסכנין, מסוכן ויש צורך לסדר אותו.

ואסל טאהא: אנחנו מדברים על כביש פנים של סכנין, אבל יש לו המשך לעראבה וסכנין, ויש סכנת חיים שם, במיוחד במערב העיר.

ואסל טאהא: כבוד ראש העיר דיבר על תאורה, והוא צודק ב-100%, לא רק לגבי סכנין, גם לגבי רוב הכפרים הערביים בצפון.

ואסל טאהא: זה כביש שהוא בחזקת מע"צ, והיא חייבת להאיר אותו על מנת להפחית את הסכנות, ורוב הצפון עובר משם - אז מה אשמת ראש העיר אם תקרה תאונה שם?

ואסל טאהא: הוא מנסה, הוא עושה מאמץ אדיר על מנת להפחית את הסכנות.

ואסל טאהא: מה עושה מע"צ על מנת להפחית את הסכנות שם?

ואסל טאהא: כלום לא עושה, רק קטע אחד סודר והשאר כמו שהיה, הסכנות עדיין עומדות, אין תאורה.

ואסל טאהא: אפילו תאורה זמנית לא עשיתם, תוך כדי העבודה, עד סיום הכביש.

ואסל טאהא: לכן, אני חושב שיש צורך שמע"צ תעמיד שם תאורה זמנית על מנת להפחית את הסכנות, כפי שהיא עושה בכל פרוייקט בארץ.

ואסל טאהא: יש צורך גם למהר ולהקצות תקציבים על מנת להשלים את הכביש הזה, שיש שם סכנת חיים.

סולימאן עותמאן: ברשותכם, קצת היסטוריה על הכביש הזה.

סולימאן עותמאן: הכביש הזה חוצה את סכנין, שליש מסכנין דרומית לכביש, שני שליש מסכנין מצפון לכביש.

סולימאן עותמאן: יש בסכנין תשעה בתי ספר, שלושה מהם דרומית לכביש, ושישה צפונית לו.

סולימאן עותמאן: הכביש הזה מהווה עורק ראשי, הוא באחריות מע"צ, הוא כביש אזורי, מהווה עורק ראשי לסכנין לא רק מבחינה תחבורתית, אלא גם מבחינה כלכלית.

סולימאן עותמאן: שהיום מתפתח לכל אורך הכביש, משני הצדדים, מסחר בתנופה גדולה, והוא אמור להיות מנוף כלכלי לתושבי הישוב.

סולימאן עותמאן: התחלנו את תכנון הכביש הזה ב-93'.

סולימאן עותמאן: הגענו להסדר עם מע"צ במשרד התחבורה, שתתקצב את הכביש הזה בשני שליש, ומשרד התחבורה בשליש.

סולימאן עותמאן: לצערי, הסכמנו לזה, למרות שהשליש של משרד התחבורה היה אמור להיות מיועד לפיתוח כבישים פנימיים.

סולימאן עותמאן: אבל בגלל הצורך, בגלל החיוניות, ובגלל שחשבנו שהכביש הזה אמור להיות כרטיס ביקור לסכנין – למרות שהפך היום לגורם עינוי, כמו שאמר היושב ראש בהתחלה - הסכמנו לוותר על תקציב משרד התחבורה, כדי לעשות איגום של תקציבים.

סולימאן עותמאן: התחלנו עם זה בשנת 98', ועד היום - שנת 2005 - בוצע כמעט שליש – 35% - מהכביש.

סולימאן עותמאן: אנחנו קוראים לזה שלבים א' ו-ב', ושלב ג' נמצא בביצוע כבר שלוש שנים ולא הושלם.

סולימאן עותמאן: בשנה שעברה, לאחר מאמצים כבירים, גם של מהנדס המחוז של מע"צ, גויסו שני מיליון שקלים להשלמת שלבים א' ו-ב', שנמצאים עכשיו בביצוע.

סולימאן עותמאן: היום, כל הפניות שלנו למנכ"ל משרד התחבורה, למהנדס המחוז, למנכ"ל מע"צ, ערבנו גם שרים – גם השר אולמרט עצמו – כולם מבטיחים כל שנה שהכביש הזה ייכלל בתוכנית העבודה של השנה הבאה.

סולימאן עותמאן: באים לשנה הבאה – פתאום אין תקציב.

סולימאן עותמאן: בינתיים יש ישיבות, סיכומים, ובסוף אנחנו נופלים בין הכסאות: מע"צ חדשה, מע"צ ישנה.

סולימאן עותמאן: במשרד התחבורה אומרים היום שהם לא אחראים על הכביש הזה, זה באחריות של מע"צ, לא מוכנים להשתתף במימון, ובצדק, כי עם התקציב של משרד התחבורה אנחנו רוצים להשלים כבישים פנימיים.

סולימאן עותמאן: גם מערכת הכבישים בתוך הישוב רעועה, צריך לפתח אותה ולהשקיע בתשתיות.

סולימאן עותמאן: צריך היום 11 מיליון שקלים כדי להשלים הכביש ככביש, ללא גשרים, ללא דברים נלווים שלא מדברים עליהם, מדברים רק על הרצועה של הכביש, שזה 30 מטר.

סולימאן עותמאן: מנכ"ל אגף הבטיחות של משרד התחבורה ביקר בכביש, כולם ראו כמה זה מסוכן.

סולימאן עותמאן: יש קלטות וידיאו שנשלחו למשרד התחבורה ולמע"צ, רואים בהן איך אלפי תלמידים חוצים את הכביש הזה במשך היום.

סולימאן עותמאן: יש דוחות של תאונות דרכים מתועדות, מראים כמה זה מסוכן.

סולימאן עותמאן: לצערי, אפילו האחזקה השוטפת של הכביש לקויה.

סולימאן עותמאן: יש היום הרבה בורות, שהעירייה נאלצת לסתום.

סולימאן עותמאן: בחורף זה ממש סכנת חיים, יש שלוליות מים בכביש הזה, בורות.

סולימאן עותמאן: עושים את זה זמנית, עם אספלט קר, שזה אולי מחזיק ל-24 שעות, ואולי גם זה לא, ואחר כך הבורות קיימים.

סולימאן עותמאן: אם נעבור היום, רואים איזה בורות יש בכביש הזה.

סולימאן עותמאן: הסכנה גדולה, אני יודע שגם מהנדס המחוז מאוד רוצה שהכביש יבוצע, הבעיה היא במע"צ, למעלה, צריך לתקצב.

סולימאן עותמאן: בנוסף, נוצר אבק בתוך הישוב, אנשים סובלים מזה, אנשים חולים באסטמה, ויש הרבה תלונות על זה.

סולימאן עותמאן: הכביש הזה גורם עינוי בתוך סכנין, וצריך להשלים אותו כמה שיותר מהר.

גאלב מג'אדלה: תודה רבה למהנדס העיר.

גאלב מג'אדלה: מר לביא, אתה רוצה להגיד משהו?

יחזקאל לביא: אני יכול לתת לך את ההיסטוריה של הסיפור הזה.

יחזקאל לביא: בזמנו היו שרי פנים שהבטיחו לעזור עם הנושא, לפחות לשר הפנים הקודם, פורז, היה דיבור אתם בנושא.

יחזקאל לביא: ביקשו ממנו, והוא חשב על משהו.

יחזקאל לביא: לפניו, כשעוזי ברעם היה השר, דובר על תקציב פיתוח בנושא הזה, אבל לא הועבר שום דבר.

גאלב מג'אדלה: תודה.

גאלב מג'אדלה: יועץ השר, עלי זידאן, בבקשה.

עלי חדר זידאן: אני רוצה לברך את היושב ראש, גאלב מג'אדלה, על הזריזות והאחריות בדיונים, אם זה ברמת הישובים ואם זה ברמה הארצית.

עלי חדר זידאן: אני נדהם מהתמונה העגומה המצטיירת בפנינו לגבי מה שקורה בסכנין.

עלי חדר זידאן: זאת סחבת, זאת התעללות, זאת שערורייה – אין מילים אחרות.

עלי חדר זידאן: אנחנו תמיד אומרים שכולנו למען הפסקת תאונות הדרכים, לדעתי כאן אנחנו מעודדים, כאן יש סכנה רצינית להולכי רגל, לתושבים בסכנין, לתלמידים, ויש פגיעה גם בישובים אחרים כמו עראבה ודיר חנא.

עלי חדר זידאן: עיינתי במסמכים שבפנינו, וכל האחריות לדעתי היא של משרד התחבורה, מע"צ היא חלק ממשרד התחבורה.

עלי חדר זידאן: השר אולמרט היה מעורב בנושא, המנכ"ל היה מעורב בנושא, יש הבטחות, יש סיכומים.

עלי חדר זידאן: בקשתנו – אנחנו מצטרפים בזה לרשות המקומית - שמשרד התחבורה יעמוד בהבטחות לתכנון המקורי של הכביש, בהקצבה שאושרה.

עלי חדר זידאן: זאת בושה שמשרד התחבורה, במשך שנים על גבי שנים, עדיין לא הצליח להקצות כמה מיליונים לעיר סכנין, שהיא עיר מרכזית בגליל.

עסאם מח'ול: האם משרד התחבורה הוזמן לישיבה הזאת?

גאלב מג'אדלה: יש נציגים של מע"צ.

עלי חדר זידאן: הייתי מצפה שמשרד התחבורה ישלח נציגים על מנת למצוא פתרון הולם.

עלי חדר זידאן: משרד הפנים מתקצב ממקורות כמו מענקי איזון, תקציב פיתוח לפרוייקטים, שהם לא בתחום טיפולם ואחריותם של משרדים כמו משרד התחבורה או התשתיות.

עלי חדר זידאן: כל משרד צריך לקיים את המטלות, ואת האחריות המוטלת עליו כלפי התושבים.

עבד-אלמאלכ דהאמשה: כנראה שסכנין אשמה, שהיא עיר מתפתחת, משיגה גביעים עם כל העוני והמחסור.

עבד-אלמאלכ דהאמשה: גם כשרוצים עכשיו לפתוח משרד לביטוח לאומי, הוא חייב להיות בתרדיון, לא בסכנין.

עבד-אלמאלכ דהאמשה: מרחק של כמה מטרים, אבל הרשות שתגבה את המסים היא משגב ולא סכנין.

עבד-אלמאלכ דהאמשה: אני נמצא שם – וזה כבוד להיות שם - כמעט פעמיים בשבוע, אני חושב שצריך לעזור לעיר הזאת בצדק ובזכות.

עבד-אלמאלכ דהאמשה: זאת זכותה של כל עיר שיהיה לה כביש, זכותה שיהיה לה מגרש כדורגל.

עבד-אלמאלכ דהאמשה: בעניין הזה הבטחתי ואני מקיים, אני מקווה שבתוך שבוע נפתור את הבעיה האחרונה של מגרש הכדורגל.

עבד-אלמאלכ דהאמשה: חייבת להיות לנו החלטה חד-משמעית, אני משאיר לשיקולו של היושב ראש איך לעשות את זה, אבל חייבים תוך הימים הקרובים לזמן את האחראים ולהגיע להחלטה שיתקצבו את הכביש.

עבד-אלמאלכ דהאמשה: לא רק כביש סכנין, עראבה - דיר חנא זה אותו כביש, כביש מוות, עם הרבה תאונות דרכים, עם חוסר פיתוח, הוא נקרא כביש אדום, וחייבים למצוא פתרון.

אראלה גולן: אני לא מכירה את הכביש, אבל אני עוברת בטירה הרבה, ולכן אני מוחה כי אני חושבת שזה לא ראוי.

אראלה גולן: בטירה יש כביש נפלא עם ככרות ותאורה, ויש איכות לא פחות משום ישוב אחר בארץ.

אראלה גולן: אני לא מבינה למה ההקצאה בסכנין שונה, מה קרה כאן?

אראלה גולן: חוץ מזה, למה זה עולה 11 מיליון שקלים, שזה בערך ארבעה מיליון שקלים לכל קילומטר.

אראלה גולן: הייתי שמחה לדעת למה זה עולה כל כך יקר, אם לא מדברים על גשרים ומנהרות.

סולימאן עותמאן: זה כביש ברוחב 30 מטרים, עם שני מסלולים ועוד כבישי שירות.

סולימאן עותמאן: זה סטנדרט.

אראלה גולן: זה שזה היום עיר זה לא רלוונטי, כל ישוב צריך לקבל, ולו רק בשל תאונות דרכים, ואחרי כן לרווחת התושבים.

אראלה גולן: אפילו, במחילה, זה יותר חשוב מכדורגל.

עבד-אלמאלכ דהאמשה: בסכנין כדורגל זה משהו מיוחד.

עבד-אלמאלכ דהאמשה: לא כל יום יש קבוצה כזאת שיכולה, ממש מהתחתית להגיע להישגים נפלאים ולקבל את גביע המדינה.

אראלה גולן: נכון מאוד, אבל זה לא אומר שמי שלא מגיע לכאלה מקומות לא מגיע לו לעבור בבטחה את הדרך הזאת.

אראלה גולן: אני אתך.

גאלב מג'אדלה: חברת הכנסת גולן אומרת שגם כדי להגיע לאצטדיון הכדורגל בסכניון צריך כביש.

אראלה גולן: אני אומרת שלא צריך לנצח במשחקים בשביל לקבל את המינימום של חיים ראויים.

אראלה גולן: אני מצטערת, אני צריכה לצאת לעוד ועדה.

גאלב מג'אדלה: מהנדס המחוז של מע"צ, בבקשה.

ארקדי נמצוב: חבל שחבר הכנסת יצא מהחדר, משום שאני רוצה להזכיר כמה דברים.

גאלב מג'אדלה: חבר-כנסת פעיל, הוא חבר ביותר מוועדה אחת.

גאלב מג'אדלה: הם באים, והולכים לתרום במקום אחר.

ארקדי נמצוב: בשנת 1995 - 1996 הממשלה קיבלה החלטה להעביר את כל העבודות שקשורות למגזר הערבי והדרוזי לעיריות או מועצות.

ארקדי נמצוב: מדובר על תכנון מוזמן על ידי מועצה או עירייה, וביצוע על ידי מועצה או עירייה.

ארקדי נמצוב: ב-96' התחילו פרוייקט, המתכנן הוזמן דרך העירייה, הפרוייקט היה מאושר מבחינה סטטוטורית ומבחינת המבנים על מע"צ.

ארקדי נמצוב: זאת אומרת, כביש חוצה סכנין הוא לא כביש בין-עירוני, עם מדרכות, עם תאורה מיוחדת, זה שטח בנוי עם הגבלת מהירות של 50 קמ"ש.

ארקדי נמצוב: הוא בנוי ככה שיהיו ככרות, מעברי חצייה להולכי רגל, ומהירות של 50 קמ"ש.

ואסל טאהא: מה הקריטריונים לכביש בין-עירוני?

עבד-אלמאלכ דהאמשה: הכביש הזה מחבר מעכו ועד דיר-חנא וטבריה מזרח, כל האזור הזה מתחבר לאורך הכביש.

עבד-אלמאלכ דהאמשה: אתה הורס את המציאות הזאת?

ארקדי נמצוב: אבל יש קריטריונים.

ארקדי נמצוב: הכביש הזה חוצה ישוב.

ארקדי נמצוב: אפשר להגיד שהוא בין-עירוני, אבל הוא בשטח בנוי, עם מדרכות להולכי רגל, עם כניסות לכל העסקים או לתושבים, עם אי הפרדה, עם תאורה בדגם אחר לגמרי – אלה לא עמודים בגובה של 15 מטר - זה כביש עירוני.

יחזקאל לביא: כולכם צודקים.

יחזקאל לביא: ברגע שכביש בין-עירוני נכנס לתחום רשות מקומית הוא הופך להיות דרך באחריות רשות מקומית עד לרגע שהוא יוצר, וזאת בגלל שהכביש הזה- מבחינת מע"צ - הוא כביש שהמהירות בו מוגבלת, מבנה הכביש משתנה בגלל זה, שולי הכביש משתנים בגלל זה, וכתוצאה מכך הפעילות סביב הכביש היא בידי הרשות המקומית.

ואסל טאהא: גם מע"צ.

ואסל טאהא: יש לי דוגמאות, הייתי ראש מועצה, ואני יודע מה זה 754.

יחזקאל לביא: אני אתך, הייתה לי גם שיחה עם ראש העירייה בנושא לפני כן.

יחזקאל לביא: זאת הייתה הסיבה ששכנעתי את השר הקודם ללכת על מענק שר בנושא הזה, אבל מכיוון שאין תקציבי פיתוח זה נתקע.

יחזקאל לביא: מה שמנסה להסביר מהנדס המחוז הוא, שהעניין פה הוא באחריות כפולה, גם של משרד התחבורה שצריך להקציב תקציבים, ומצד שני של הרשות המקומית, כשמע"צ צריכה להיות מפקחת על הנושא.

ארקדי נמצוב: זאת התשובה: מי שתכנן ומבצע זאת העירייה, אנחנו עושים שם רק פיקוח עליון על איכות סלילה, בדיקות שקשורות לחומרים, העברת כספים, כולל קבלות שאנחנו מקבלים מהעירייה.

סולימאן עותמאן: לא תכננו ולא ביצענו, משרד התחבורה עשה.

ארקדי נמצוב: לא עשיתי שם מטר אחד של כביש, אני מדבר על 1996, אני לא מדבר על מה שסללו לפני כן, זה לא מעניין אותנו.

ארקדי נמצוב: נכנסתם עם התכנון, עם פרסום מכרז, עם הקבלן.

ארקדי נמצוב: אנחנו כמו פקיד בנק: בודקים איכות ומעבירים כספים.

סולימאן עותמאן: לא נכנסנו.

סולימאן עותמאן: העירייה לא פרסמה מכרז, לא תכננה, לא עשתה כלום.

ארקדי נמצוב: אני נמצא במחוז חיפה ארבע שנים, חוץ מדברים שהיו קשורים לאחזקה, אני לא יכול להיכנס לשטח, מבחינה משפטית.

ארקדי נמצוב: יש לכם חוזה, יש לכם קבלן.

סולימאן עותמאן: אמרתי שמשרד התחבורה הוא זה שעשה.

ארקדי נמצוב: מע"צ זה לא משרד העבודה, זה גוף שמבצע עבודות או שהוא מטפל בדברים שקשורים בעבודות האלה, דרך העירייה.

ארקדי נמצוב: אני רוצה לבצע שם, ודווקא השר מאיר שטרית מסכים שניקח חזרה את כל הפרוייקטים האלה, בכל המגזר הדרוזי והערבי.

ארקדי נמצוב: כל פרוייקט תקוע, בכל פרוייקט תמיד חסרים להם כספים, שאנחנו מעבירים להם.

ארקדי נמצוב: הבאתי נתונים ואדבר על זה: מה מתוקצב, איך מתוקצב ועל מה מדובר.

ארקדי נמצוב: אבל תרשו לי לחזור לנושא שלנו.

ארקדי נמצוב: היום, פיזית, מע"צ כיחידה לא יכולה להיכנס ולעשות משהו.

ואסל טאהא: אבל אתם יכולים לעזור.

ארקדי נמצוב: תראה כמה אנחנו עוזרים להם, אספר לך עכשיו מה עשינו תוך שנתיים.

ארקדי נמצוב: בשנת 2002, אני אישית, עם מנכ"ל משרד התחבורה, מר בנצי סלמן, היינו אצל ראש עיריית סכנין.

ארקדי נמצוב: שם ביקשו מאתנו לעזור בעבודות ניקוז, שקשורות למי גשמים.

ארקדי נמצוב: הובטח על ידי מנכ"ל משרד התחבורה בסכום הקרוב למיליון שקלים.

ארקדי נמצוב: ההתחייבות הייתה 425,000 שקלים, בתוך חצי שנה עשיתי התחייבות לעוד 500,000 שקלים מתקציב מע"צ.

ארקדי נמצוב: היום הם נמצאים עם עבודות הניקוז – שעוד לא סיימו אותם משנת 2002 - ב-970,000 שקלים.

ארקדי נמצוב: החשבון האחרון שקיבלנו מהעירייה, הסכום ששילמנו, הוא 298,000 שקלים.

ארקדי נמצוב: זאת אומרת שאחרי שנתיים של עבודות ניקוז הם נמצאים ב-30%.

ארקדי נמצוב: יש התחייבות של המדינה, אבל הכספים בהקפאה.

ארקדי נמצוב: כבוד ראש העיר, בפגישה הראשונה אחרי שנכנס לתפקיד היה מדובר על השלמות שלב א' ו-ב', יש שם גם שלב ג' ו-ד'.

ארקדי נמצוב: אבל ההחלטה היא שאם לא מסיימים שלב לא יכולים להיכנס לשלב הבא.

סולימאן עותמאן: יש סיכום, שנתחיל בשלב ג', ובמקביל - - -

ארקדי נמצוב: זה מה שאני רוצה לציין.

ארקדי נמצוב: אמרתי אצל מנכ"ל משרד התחבורה, שלא שווה לחכות להשלמת שלבים א' ו-ב', וכדאי להיכנס עם התקציב של שלב ג'.

ארקדי נמצוב: היה צורך לתקצב את שלב א' ו-ב' בעוד שני מיליון שקלים, אז עשינו התחייבות למיליון שקלים ואמרנו לעירייה שכשיגיעו לביצוע של 900,000 שקלים נתחייב לעוד מיליון, וזה רשום.

ארקדי נמצוב: נכון להיום, אחרי שנה וחצי, קיבלנו ביצוע של 190,839 שקלים מתוך המיליון שקלים, והסכום הזה שולם.

ארקדי נמצוב: זה כולל תכנון ופיקוח.

ארקדי נמצוב: זאת אומרת, שאני לא יכול להתחייב לעוד מיליון שקלים, שיש לי, כי הביצוע בשטח לא הולך.

ארקדי נמצוב: פניתי בכתב לעירייה, ישבנו אצל השר אולמרט והוא אמר שהוא רוצה לראות פרויקט שלב ג', שהתקציב שלו מ-11 עד 13 מיליון, בשנת 2005.

ארקדי נמצוב: במע"צ החדשה, החברה הלאומית, הפרוייקט מופיע בתכנון העבודה, אבל בוועדת הכספים אומרים: עוד לא סיימתם את זה וזה, לא רואים ניצול תקציבים, אז אתם רוצים עוד פעם כסף?

ארקדי נמצוב: זה בלתי אפשרי.

מוחמד בשיר: זאת פעם ראשונה שאנחנו שומעים דבר כזה.

ארקדי נמצוב: מוצגת פה תמונה, שכאילו הופכת את הקערה על פיה.

ארקדי נמצוב: בחודש מאי 2003 קיבלנו מכתב שמאושרים לנו 402,000 שקלים לקו ניקוז.

ארקדי נמצוב: קו הניקוז הוא מחוץ לכביש הראשי, קו ניקוז ראשי.

ארקדי נמצוב: העלות של קו הניקוז היא מיליון שקלים.

ארקדי נמצוב: עד שאושרו מיליון שקלים ולא 402,000 שקלים – כי העירייה הייתה צריכה להשלים, ואין לעירייה את הסכום הנותר, כי יש חשבים שלא מאפשרים - אושר מיליון בחודש אוקטובר שנה שעברה.

ארקדי נמצוב: בגלל החורף לא יכולנו לבצע, התחלנו בביצוע בחודש פברואר.

ארקדי נמצוב: את המיליון שקלים של קו הניקוז גמרנו, והחשבון הסופי או שהגיע אליכם או שהוא - - -

ארקדי נמצוב: זה מה שאתה שולח לי.

סולימאן עותמאן: אמרת לוועדה כאילו מ-2002 יש הרשאה של מיליון שקלים.

ארקדי נמצוב: לא נכון, אמרתי שב-2002 ישבנו אצל ראש העירייה עם מנכ"ל משרד התחבורה, והייתה החלטה לתקצב במיליון שקלים.

סולמיאן עותמאן: מדובר על הכיכר הראשית בתוך סכנין.

סולמיאן עותמאן: אנחנו מדברים על משהו, ומנסים להפוך את התמונה פה.

סולמיאן עותמאן: בכיכר הראשית היו הצפות וכל העיר הייתה מוצפת.

סולמיאן עותמאן: ב-2002 אושר תקציב של מיליון שקלים לפתרון בעיית הניקוז, והקו בוצע ומזמן נגמר.

סולמיאן עותמאן: בעיית הניקוז נגמרה לפני שנה, אתם מערבבים פה דברים.

ואסל טאהא: אני מבקש לא להסית את הדיון לקו ניקוז, קו ניקוז זה פרט קטן.

ארקדי נמצוב: אני גם מדבר על השלמת שלבים א' ו-ב'.

ארקדי נמצוב: יש לי מכתב מעיריית סכנין, שסיום הפרוייקט בקו הניקוז יהיה בחודש החמישי בשנה הנוכחית.

סולימאן עותמאן: זה הקו השני, מדובר פה על שני קווים.

סולימאן עותמאן: מיליון השקלים נוצלו, וזה הקו השני.

גאלב מג'אדלה: אם הייתי יודע שזה כך, הייתי מקיים את הישיבה מעל הכביש כדי שנראה את הדברים.

גאלב מג'אדלה: בואו נעשה סדר.

ארקדי נמצוב: תרשו לי לסיים בבקשה, כי דיברו על דברים שלא מקובלים.

ארקדי נמצוב: היה קו ניקוז ראשון שבוצע.

ארקדי נמצוב: אני מדבר על קו הניקוז השני.

סולימאן עותמאן: אנחנו בחודש מאי, זה נגמר לפני שבוע.

ארקדי נמצוב: אני אתך, במכתב שלך כתוב: סיום הפרוייקט במאי 2005.

סולמיאן עותמאן: אני רוצה שבוועדה יידעו מתי אושרו המיליון שקלים - בחודש ספטמבר.

גניך שוורץ: חצי אושר במאי 2003, והחצי השני, שאותו הבטיח המנכ"ל, אושר בשנה שעברה.

ארקדי נמצוב: יש התחייבויות עם תאריכים.

סולימאן עותמאן: זה מה שאמרתי, התחייבות על 402,000 שקלים לחודש מאי 2003.

ארקדי נמצוב: פה מדברים על בטיחות וביצוע, ואני רוצה להסביר שפיזית אני לא יכול לעבוד שם, כי יש החלטת ממשלה שאת כל העבודות עושים דרך העירייה.

ארקדי נמצוב: למה אתם נכנסתם לעבוד?

ארקדי נמצוב: למה לא מע"צ?

סולימאן עותמאן: אתה מדבר על 98'?

סולימאן עותמאן: הייתה נתיבי גליל, עמאד פראג', זה משרד התחבורה, לא אנחנו.

יחזקאל לביא: כל אחד מדבר על משהו אחר.

גאלב מג'אדלה: אל תסיטו את הדיון לשנת 1995, אנחנו לא מתכוונים לכתוב את ההיסטוריה של הכביש.

גאלב מג'אדלה: אני מדבר על שנת התקציב 2005, איפה עומדת מע"צ, איפה עומד משרד הפנים, מתי הכביש הזה מסתיים?

ארקדי נמצוב: הציר מתוקצב בכ-30 מיליון שקלים.

ארקדי נמצוב: אחרי הישיבה אצל השר אולמרט, על סמך הרעש אצל מנכ"ל משרד התחבורה, כביש 805 נמצא בתוכנית חומש לחמש השנים הבאות, עם תקציב של בין 11 ל-13 מיליון שקלים.

גאלב מג'אדלה: כלומר בשנת 2010 זה מסתיים?

גאלב מג'אדלה: אתם רוצים לעשות צחוק מהוועדה?

גאלב מג'אדלה: העבודה בכביש הזה תימשך עוד חמש שנים?

ארקדי נמצוב: יש לנו תוכנית חומש לחמש השנים הבאות, הכביש הזה נמצא בתוך תוכנית החומש.

ארקדי נמצוב: ב-2005 רוצים לסלול כביש, כמו שסוכם.

יחזקאל לביא: תוכנית החומש היא לא רק הכביש הזה, זה חלק מהתוכנית.

יחזקאל לביא: השאלה שעומדת כאן מתי זה יסתיים לא מתי זה יתחיל.

ארקדי נמצוב: הייתם אתי אצל השר אולמרט, ומה שסוכם שם זה שנת 2005.

סולימאן עותמאן: להשלים.

עסאם מח'ול: השאלה היא מתי זה יסתיים, לא מתי יתחיל.

עסאם מח'ול: האם יש התחייבות שזה יסתיים ב-2005?

עסאם מח'ול: ראש העיר אומר שזה ייקח עוד חודשיים מ-2006.

ארקדי נמצוב: אני לא יכול להתחייב.

גאלב מג'אדלה: מר נמצוב, אני צריך ממך תשובות לשתי שאלות.

גאלב מג'אדלה: שאלה ראשונה: מה התקציב המשלים והסופי לפרוייקט הזה, לאילו שנים?

גאלב מג'אדלה: שאלה שניה: מתי מסתיימת בו העבודה?

גאלב מג'אדלה: עכשיו אנחנו מבינים שהאחריות כולה היא עליכם.

גאלב מג'אדלה: אין נתיבי גליל, אין מע"צ חדשה וישנה.

גאלב מג'אדלה: משרד התחבורה, מע"צ, היא הכתובת היחידה.

גאלב מג'אדלה: תעמיד את הדברים על דיוקם, אנחנו רוצים לקבל סיכומים, מה לעשות ממחר בבוקר.

ארקדי נמצוב: אין תקציב, הכביש לא מתוקצב.

ארקדי נמצוב: הוא מופיע בתוכנית אבל הוא לא מתוקצב.

ארקדי נמצוב: אני גוף מבצע, תנו לי כסף אהפוך העולם.

ואסל טאהא: אז תכריז שזה בחזקתך.

ואסל טאהא: אתה אומר שהוא לא בחזקת מע"צ, אז אין לך סמכות שם.

ארקדי נמצוב: פעמיים בחודש אני יושב עם המתכנן, פעם אחת בחודש אני נפגש עם הנציגים של העירייה, פעם אחת בחודש אני אצל השר - תנו לי כסף, ניכנס לעבוד.

ארקדי נמצוב: מה שנמצא עכשיו על הכביש זה השלמות שלב א' ו-ב', לזה יש תקציב.

ארקדי נמצוב: ההתחייבות היא מיליון על השולחן, ועל מיליון אני מוכן להתחייב היום, אם אקבל חשבון על הביצוע של מיליון השקלים הראשונים.

סולימאן עותמאן: זה השלמות למה שבוצע.

ארקדי נמצוב: לא מה שבוצע, צריך לסיים את זה ולזה יש כסף - שני מיליון שקלים.

ארקדי נמצוב: לשלב ג' צריך 11 מיליון שקלים, ומשניים עד ארבעה מיליון להשלמות שלב ד', שהוא הסופי.

ארקדי נמצוב: אבל שלב ד' אי אפשר להיכנס, חוץ מעבודות שקשורות לניקוז.

גאלב מג'אדלה: אם הבנו נכון, אנחנו עומדים בפני שני שלבים, ג' ו-ד', 11 מיליון ו-2 מיליון.

גאלב מג'אדלה: הכביש הזה לא מתוקצב, משרד התחבורה נתן התחייבות לכביש הזה.

גאלב מג'אדלה: אם משרד התחבורה התחייב, למה הוא לא מקציב לך?

ארקדי נמצוב: אין לי תשובה לזה.

גאלב מג'אדלה: משרד התחבורה זה אתה.

ארקדי נמצוב: לא, זה גוף אחר לגמרי.

סולימאן עותמאן: גם מנכ"ל מע"צ החדשה התחייב.

סולימאן עותמאן: הוא רשם לי במכתב: "המשך כביש 805:

סולימאן עותמאן: הפרוייקט הוכלל בהצעת תוכנית העבודה של המגזרים לשנת 2004, ויבוצע בהתאם לאפשרויות התקציביות.

סולימאן עותמאן: " הבעיה היא שכולם מכלילים את זה בתוכניות העבודה, אבל תקציבים - - - מנכ"ל משרד התחבורה אפילו דיבר על 24 מיליון שקלים.

סולימאן עותמאן: "מע"צ מגבשת בימים אלה את תוכנית העבודה לשנת 2005, ותכליל את הפרוייקט בתקציב המגזרים בהצעת תוכנית העבודה החל משנת 2005 למשך מספר שנים.

סולימאן עותמאן: ביצוע הכביש יהיה בהתאם להיקף התקציב שיאושר כל שנה.

סולימאן עותמאן: על פי אמדן ראשוני שנערך, היקף השלמת ביצוע הפרוייקט עומד על כ-24 מיליון שקלים.

סולימאן עותמאן: "

ואסל טאהא: איך אתם מגבשים תוכנית עבודה כשאתם לא אחראים שם?

ואסל טאהא: יש משהו לא ברור.

ארקדי נמצוב: לא אמרתי את זה, אני דווקא רוצה להגיד הפוך, שההחלטה של שר התחבורה היא לקחת את כל הפרוייקטים האלה בחזרה למע"צ, שאנחנו נבצע הכל.

ואסל טאהא: קודם תכריזו שזה בחזקתכם, על מנת שתהיה לכם סמכות לעבוד בצורה מסודרת עם העירייה.

ואסל טאהא: ארקדי נמצוב: עד שהם לא יסיימו את שלבים א' ו-ב' אני לא יכול להיכנס לשטח, מבחינה משפטית.

ואסל טאהא: השטח הוא באחריות העירייה, אני לא יכול להיכנס פיזית.

ואסל טאהא: כל עוד זה לא בחזקת מע"צ וזה לא כביש בין-עירוני מוכרז, אתם לא יכולים להיכנס.

ואסל טאהא: כשאני מבקש תאורה זמנית לעבודה אתם חייבים לעשות.

ואסל טאהא: מצד אחד אתה אומר שהכביש לא בחזקתך, ומצד שני אתה רוצה להיכנס ולגבש תוכנית עבודה.

ואסל טאהא: יש כאן דבר לא ברור.

ארקדי נמצוב: אם אתה רוצה לדבר על תאורה זמנית - זה משהו אחר.

ארקדי נמצוב: אם אתה מדבר על שלבי ביצוע - -

ואסל טאהא: בסכנה המוחשית שנמצאת כרגע בשטח, אתם חייבים להאיר את הכביש זמנית, על עמודים זמניים.

ואסל טאהא: מי ישא באחריות שם?

ואסל טאהא: זה כביש בין-עירוני.

ואסל טאהא: אתה רוצה להגיד לי שזה קטן, זה לא משרת אוכלוסייה גדולה, אז אביא לך דוגמאות של ישובים קטנים, של 500 אזרחים, שכביש הגישה שלהם הוא בחזקת מע"צ.

ארקדי נמצוב: הם עשו תכנון כולל תאורה.

ארקדי נמצוב: אני פיזית לא עבדתי שם, העירייה עבדה שם.

ואסל טאהא: אבל אם העבודה נמשכת מ-98' עד היום והכביש נשאר חשוך ומסוכן זאת אחריותכם.

ארקדי נמצוב: פיזית לא עבדתי שם, אי אפשר להאשים אותנו.

סולימאן עותמאן: כתב משרד התחבורה בישיבה מה-16 ביולי 2003: "מנהל יבשה יתקצב השנה את המשך פרוייקט שלב ג' של כביש 805 והשלמות לשלב א'.

סולימאן עותמאן: המשך ביצוע- - - באחריות מע"צ".

עלי חדר זידאן: למה בישובים היהודים לא קורה?

ואסל טאהא: זה מכתב משר התחבורה, הכביש הוא באחריותכם, אז כל מה שקורה שם, כל הסכנות, זאת אחריות שלכם.

ארקדי נמצוב: אני אתכם, אבל מרגע שהעירייה נכנסה לעבוד עם הקבלן שלה, אנחנו עושים רק פיקוח עליון.

ארקדי נמצוב: זה חוק במדינה, אסור לי להביא מישהו אחר.

ואסל טאהא: אז תגיד לראש העיר שיפסיק את העבודה עד שתעמיד עמודי תאורה זמניים על מנת להפחית את הסכנות.

ואסל טאהא: תפסיק את העבודה שם עד שתאיר את הכביש.

ארקדי נמצוב: נמצאים כאן גם ראש העירייה וגם מהנדס העירייה.

ארקדי נמצוב: אני מבקש לסיים גם את שלבים א' ו-ב' כמה שיותר מהר.

ואסל טאהא: אני מדבר על הסכנות, שאתה צריך לשמור את האוכלוסייה שם מפניהן.

ואסל טאהא: אין תאורה שם, אתה משאיר בחושך.

ואסל טאהא: עבדת בהרבה פרוייקטים בצפון, אתה לא עושה שם תאורה זמנית עד שייגמרו העבודות?

ואסל טאהא: אתה משאיר את השטח בחושך?

עסאם מח'ול: השאלה היא אם אין כאן ניסיון לגלגל את האחריות ממשרד למשרד, ובסופו של דבר התושבים ישלמו את המחיר, זה כל הסיפור.

עסאם מח'ול: זה ניסיון לגלגל, יש מכתבים שאומרים שהאחריות של מע"צ, והתושבים יסבלו כי אתם, אולי במחיר הדם שלהם, מתווכחים של מי האחריות.

עסאם מח'ול: אי אפשר להמשיך את זה.

ארקדי נמצוב: האחריות שלנו היא על איכות ביצוע.

ארקדי נמצוב: ראש העירייה הקודם רצה לבצע, זה לא מה שאנחנו רצינו.

ארקדי נמצוב: אתם לא רוצים לבצע – תגידו את זה עכשיו פה.

סולימאן עותמאן: אף פעם לא ביצעתי, יש אי הבנה.

סולימאן עותמאן: מע"צ התחייבה לתקצב את הפרוייקט בשני שליש מהעלות – ויש לי פרוטוקולים – ושליש משרד התחבורה היה אמור להמציא, זה היה לפני 98'.

סולימאן עותמאן: מ-98' עד 2003 מי שביצע זה נתיבי הגליל, עמאד פראג', ובשנת 2002 - - -

ארקדי נמצוב: מול מי הם עבדו?

סולימאן עותמאן: רק מולנו.

סולימאן עותמאן: לא אישרנו חשבונות, לא תכננו, לא פיקחנו, לא שילמנו גרוש אחד.

גאלב מג'אדלה: אנחנו יודעים איך התנהלו נתיבי הגליל, לא נחזור על ההיסטוריה הזאת.

גאלב מג'אדלה: אני רוצה להקריא משפט של ממלא מקום ראש הממשלה, מסיכום ישיבה שהתקיימה אצל ממלא מקום ראש הממשלה ביום 18 באוקטובר 2004.

גאלב מג'אדלה: השתתפו בישיבה ראש העיר, מר עותמאן, מנהל מחוז צפון מר וייסמן, מר נמצוב ועוד.

גאלב מג'אדלה: "השר ביקש כי מנכ"ל משרד התחבורה יעביר אליו את העתק המכתב שיוציא לראש העיר סכנין, ובו התחייבות לביצוע עבודות במלוא היקף, שלא יפחת מעשרה מיליון שקלים, האמורות להסתיים עד סוף שנת 2005 ".

ארקדי נמצוב: זאת פנייה למנכ"ל משרד התחבורה, לא אליי.

גאלב מג'אדלה: סליחה, עכשיו נגמרו אי ההבנות.

גאלב מג'אדלה: אם אתם רוצים שאזעזע אתכם, ומחר אגיש תלונה במשטרה נגדכם ונגד השרים, תראו את זה בשבוע הבא, בלי חוכמות ובלי סיפורים.

גאלב מג'אדלה: אתה מגלגל על משרד התחבורה, משרד התחבורה מעביר למע"צ, מע"צ מעביר לאולמרט, אולמרט מעביר – למי?

גאלב מג'אדלה: זה לא מעניין אותי.

גאלב מג'אדלה: חד וברור, אתה היום יוצא לשרים שלך, למנכ"לים שלך, לכל מי שצריך.

גאלב מג'אדלה: אנחנו רוצים לקבל מכם תוך חודש ימים מכתב התחייבות לוועדה חתום על ידי השרים – תחבורה, תמ"ת - לא מעניין אותנו סיפורים והצגות.

גאלב מג'אדלה: ביישוב הכי קטן, בקיבוץ, מושב, מצפה יש תחבורה, יש כניסה, יש כביש, יש תאורה.

גאלב מג'אדלה: הפעם הסתפקנו בדרג הזה, בפעם הבאה יבואו השרים, ומי שלא יבוא לפה – נדע איך לטפל פה.

גאלב מג'אדלה: מהיום 30 יום, אני רוצה תשובה של כל המטפלים בעניין.

גאלב מג'אדלה: נציג האוצר לא בא היום כי הוא חולה, שלח במקומו מישהו אחר - גם שר אוצר יקבל תלונה על זה, כשהוא ירצה שנצביע בעד הנושאים שלו בכנסת, נצביע לו ברגליים.

גאלב מג'אדלה: כל הגלגולים נגמרו, אותי זה לא מעניין.

גאלב מג'אדלה: אני רוצה האזרח בסכנין יקבל את הזכויות שלו, והעובר בכביש סכנין יעבור בלי סכנה.

גאלב מג'אדלה: מי אחראי למה – תגמרו ביניכם את כל הניירת וההסכמות.

גאלב מג'אדלה: תוך 30 יום מהיום אנחנו רוצים מסמך בוועדה, חתום, שקובע סכום מוגדר לסיום הפרוייקט ותאריך.

גאלב מג'אדלה: עשו ביניכם את כל התיאומים והסיכומים.

גאלב מג'אדלה: אל תאשימו את העירייה, ואחר כך העירייה לא אשמה.

גאלב מג'אדלה: נגמרו נתיבי הגליל, עמאד פראג' הלך הביתה, לא קיים נתיבי גליל , ואל תמכרו לנו את זה.

גאלב מג'אדלה: עשו שיעורי בית, טפלו בדברים, תוציאו מסמך מסוכם, מסודר, על דעת כל הגורמים.

גאלב מג'אדלה: אנחנו רוצים מסמך לוח זמנים ותקציב.

גאלב מג'אדלה: חודש ימים מספיק לך לצורך התיאומים וההסכמות?

ארקדי נמצוב: לי מספיק יום אחד.

גאלב מג'אדלה: גברתי המתכננת ממשרד הפנים, גברת אמיתי, יש לך מה להגיד?

מיכל אמיתי: אני מסכימה עם כל מילה שלך.

גאלב מג'אדלה: אני מודה לכל המשתתפים, לעבודה.

מוחמד בשיר: אדוני, אני מודה לך, לאור דבריך שלך אנחנו דוחים את העתירה לבג"ץ.

מוחמד בשיר: נחכה את ה-30 יום ואחר כך נהיה יותר חכמים.

גאלב מג'אדלה: תודה, הישיבה נעולה.